钦定古今图书集成/历象汇编/庶征典/第002卷 > 宋
## 钦定古今图书集成/历象汇编/庶征典/第002卷 > 宋

### 文帝元嘉三年旱蝗疾疫范泰请赦不报

按：《宋书文帝本纪》，不载。按《范泰传》，“元嘉三年秋，旱
蝗，上表曰：‘陛下昧旦丕显，求民之瘼，明断庶狱，无倦
政事，理出群心，泽谣民口，百姓翕然，皆自以为遇其
时也。灾变虽小，要有以致之。守宰之失，臣所不能究；
上天之谴，臣所不敢诬。有蝗之处，县官多课民捕之，
无益于枯苗，有伤于杀害。臣闻桑谷时亡，无假斤斧；
楚’”昭仁爱，不禜自瘳。卓茂去无知之虫，宋均囚有异
之虎。蝗生有由，非所宜杀，石不能言，星不自陨，《春秋》
之旨，所宜详察。礼，“妇人有三从之义，而无自专之道。”
《周书》“父子兄弟，罪不相及。”女人被宥，由来上矣。谢晦
妇女，犹在上方，始贵后贱，物情之所甚苦。匹妇一室，
亦能有所感激。臣于谢氏，不容有情，蒙国重恩，寝处
思报，伏度圣心，已当有在。《礼》《春》《夏》教《诗》，无一而阙也。
臣近侍坐，闻立学当在入年，陛下经略粗建，意存民
食，入年则农功兴，农功兴则田里辟，入秋治庠序，入
冬集远生，二涂并行，事不相害。夫事多以淹稽为戒，
不远为患，任臣学官，竟无微绩，徒坠天施，无情自处。
臣之区区，不望目睹盛“化，窃慕子囊城郢之心，庶免
荀偃不瞑之恨。臣比陈愚见，便是都无可采，徒烦天
听，愧怍反侧。”书奏，上乃原谢晦妇女。时旱灾未已，加
以疾疫，泰又上表曰：“顷亢旱历时，疾疫未已，方之常
灾，实为过差，古以为王泽不流之征，陛下昧旦临朝，
无懈治道，躬自菲薄，劳心民庶，以理而言，不应致此。
意以为”上天之于贤君，正自殷勤无已。陛下同规禹、
汤，引百姓之过，言动于心，道敷自远。桑谷生朝而殒，
荧惑犯心而退，非唯消灾弭患，乃所以大启圣明，灵
雨立降，百姓改瞻，应感之来，有同影响。陛下近当仰
推天意，俯察人谋，升平之化，尚存旧典，顾思与不思，
行与不行耳。大宋虽揖让受终，未积有虞之“道；先帝
登遐之日，便是道消之初。”至乃嗣主被杀，哲藩婴祸，
九服徘徊，有心丧气；佐命托孤之臣，俄为戎首。天下
荡荡，王道已沦。自非神英拨乱反正，则宗社非复。宋
有革命之与随时，其义尤大。是以古今异用，循方必
壅，大道隐于小成，欲速或未必达；深根固蒂之术，未
洽于愚心，是用猖狂妄作，而不能缄默者也。臣既顽
且鄙，不达治宜，加之以笃疾，重之以惛耄，言或非言，
而或不能无言。陛下录其一毫之诚，则臣不知厝身
之所

元嘉五年，诏“献《谠言》以答天谴。”

按《宋书文帝本纪》：“五年春正月乙亥，诏曰：‘朕躬承洪
业，临飨四海，风化未弘，治道多昧，求之人事，鉴昧惟
忧。加顷阴阳违序，旱疫成患，仰惟灾戒，责深在予。思
所以侧身克念，议狱详刑，上答天谴，下恤民瘼。群后
百司，其各献谠言，指陈得失，勿有所讳’。”